**VEDTEKTER FOR NLMs BARNEHAGER**

i henhold til barnehageloven § 8

**NLM-Barnehage Heimly AS**

**1.** **Eier**

Misjonssambandet, (NLM) eier og driver NLM barnehage Heimly AS, gjennom NLM-barnehagene AS.

Styret for aksjeselskapet er ansvarlig organ for barnehagen og det organet som representerer eieren.  Eier kan ikke hente utbytte fra barnehagedriften.

**2.** **Formål**

a) Barnehagelovens formålsparagraf

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

b) Eiers formål for barnehagen

Barnehagen skal i samarbeid og forståelse med hjemmet gi barna kristen oppdragelse i et godt og trygt miljø. Arbeidet med lek, læring og sosial kompetanse skal samlet bidra til barnas allsidige utvikling. Våre verdier skal gjenspeile ansvar og omsorg for mennesker rundt oss, både lokalt, nasjonalt og globalt.

**3.** **Forvaltning av barnehagen**

Barnehagen blir drevet i samsvar med Bibelen og Den evangelisk-lutherske kirkes bekjennelse, barnehageloven og forskrifter til loven, rammeplan for barnehager, og de forskrifter og retningslinjer som departementet til enhver tid fastsetter. I samsvar med barnehagelovens § 1a andre ledd, blir barnehagen drevet med et kristent formål.Kristen tro, etikk og menneskesyn skal være grunnlaget for alt som barnehagen foretar seg.  Barnehagens vedtekter og årsplaner skal bygge på samme grunnvoll og være med i grunnlaget for driften av barnehagen.

**4.** **Avtale om drift**

Barnehagen er godkjent av Senja kommune 01.03.2018, NLM-barnehagene AS, avd. Heimly. Godkjenning ble overført til nytt selskap, NLM-barnehage Heimly AS, 29.12.2022.

Barnehagen får tilskudd av Senja kommune.

**5.** **Opptak av barn**

Etter barnehagelovens § 17 skal alle godkjente barnehager i kommunen samarbeide om opptak av barn. Kommunen skal legge til rette for en samordnet opptaksprosess, der det tas hensyn til barnehagenes mangfold og egenart.  Brukernes ønsker, og behov skal tillegges stor vekt ved selve opptaket.

* **Opptaksmyndighet**

Daglig leder foretar opptak av barn i barnehagen. Ved hovedopptaket består opptaksmyndigheten av virksomhetsledere fra de kommunale barnehagene, daglige ledere i de private barnehagene og kommunenes barnehagefaglige rådgiver.

* + **Rett til barnehageplass**

Barn som fyller ett år innen utgangen av august det året det søkes barnehageplass, har rett til barnehageplass fra august. Barn som fyller ett år i september, oktober og november det året det søkes barnehageplass, har rett til plass fra den måneden det fyller ett år.

Retten til barnehageplass omfatter bare de som har søkt innen fristen som kommunen har bestemt.

* + **Slik søker du**

Søknad om barnehageplass eller overflytting til annen barnehage, gjøres via Visma Flyt Barnehages foresattportal. På Senja kommunes nettside vil det ligge en link:

<https://barnehage.visma.no/senja> direkte til portalen.

Søknad om overflytting til annen barnehage blir ansett som bindene etter søknadsfristens utløp. Plassen det søkes endring fra, opphører ved tildeling av ny plass. OBS: regler om oppsigelsestid gjelder.

* **Opptakstidspunkt og oppsigelsesfrist**

Opptak av barn skjer hele året, men hovedsakelig ved samordnet opptaksprosess, hovedopptaket. Daglig leder kan, etter skriftlig søknad, tilby barnehageplass utenom hovedopptaket.

Oppsigelse skal være skriftlig. Gjensidig oppsigelsestid av barnehageplass er to måneder, regnet fra 1. dag i måneden etter at oppsigelsen er mottatt. Oppsigelse fra barnehagens side krever saklig grunn. Oppsigelsestiden gjelder også for barn som det er takket ja til plass for, men der foreldre/foresatte ombestemmer seg. Det anses som vesentlig betalingsmislighold når det har gått en måned etter regningens betalingsfrist.

Oppsigelse fra foreldre/foresattes side, mottatt av barnehagen etter 1. april, medfører plikt til å betale foreldrebetaling ut barne­hageåret, 14.august. Siste frist for å levere oppsigelse i vårhalvåret uten plikt til å betale ut barnehageåret er 28.februar - med oppsigelsestid mars og april.

* **Hovedopptak**

Hovedopptaket gjelder barn som har lovfestet rett til barnehageplass, jfr. punktet over. Søknadsfristen er 1. mars. Opptaket gjelder for barnehageåret som starter 15. august.

* **Supplerende opptak – fleksibelt opptak**

Daglig leder foretar supplerende opptak fortløpende når søknader kommer inn, eller fra venteliste når det blir ledig plass i barnehagen.

* **Opptakets lengde**

Tilbud om barnehageplass gjelder fra opptaksdato, angitt i brev med tilbud om barnehage­plass, og fram til og med 31. juli det året de begynner på skolen. Barn som får innvilget utsatt skolestart må bekrefte skriftlig at de ønsker barnehageplassen videre.

* **Opptakskrets**

Barn fra hele kommunen kan søke om opptak i barnehagen. Også barn fra andre kommuner kan søke om opptak.

* + **Opptakskriterier**

Ved opptak prioriteres barn i denne rekkefølge:

1. Barn med nedsatt funksjonsevne, i samsvar med barnehagelovens § 13, og barn som det er fattet vedtak om etter lov om barnevernstjenester §§ 4-12 og 4-4, annet og fjerde ledd.
2. Søsken av barn som har plass i barnehagen.
3. Barn til ansatte i Heimly barnehage.
4. Barn til medlemmer av Heimly barnehages eierstyre.
5. Barn til andre ansatte i NLM.
6. Tilstrebe en hensiktsmessig alderssammensetning og sikre en forsvarlig drift. Under ellers like forhold vektlegges barnets alder, der de eldste barna tildeles plass først.

* **Klageadgang**

Ved hovedopptak kan søker klage over avslag på søknad om barnehageplass og på av­slag om å få sitt første eller andre ønske oppfylt. Retten gjelder kun søkere som har søkt om barnehageplass innen søknadsfrist kommunen fastsetter etter barnehageloven § 16.

Utenom hovedopptak kan bare søkere til barnehagen med lovfestet rett til prioritet etter barnehagelovens § 18 klage dersom de ikke får plass (se ’Opptakskriterier’, pkt a).

Alle klager må fremsettes skriftlig til kommunen og må nevne hvilken avgjørelse det klages over og de grunner som klagen støtter seg til.

Reglene for klageadgang finnes i Forskrift om saksbehandlingsregler ved opptak i barne­hage, forskrift 2005-12-16 nr. 1477.

**6.** **Foreldrebetaling**

Barnehagelovens § 19 forplikter offentlige myndigheter til å behandle alle

godkjente barnehager likeverdig i forhold til offentlige tilskudd.  Så lenge stat og

kommune følger opp bestemmelsen i barnehageloven, vil barnehagen følge statens

bestemmelser om foreldrebetaling.

 Kostpenger kommer i tillegg. For sein henting av barn medfører overtid. Ved tredje gang vil det bli sendt krav om ekstra betaling. Det betales for hver påbegynt halvtime etter en timesats, fastsatt av samarbeidsutvalget.

Betaling påløpes også for ubenyttet plass dersom denne ikke er sagt opp etter reglene i punkt 5. Det gis ikke fradrag ved fravær. Betalingen skjer den 15. hver måned av barnehageåret, i til sammen 11 måneder. August er betalingsfri måned som kompenserer for barnets fire uker ferieavvikling. Barnehagetilbudet opphører senest 31. juli året barnet fyller 6 år. All ferie må være avviklet innen denne dato. Barn som slutter i forbindelse med nytt barnehageår og har avviklet ferie, får betalingsfri juli måned.

* 1. Søskenmoderasjon

Søskenmoderasjon gis fra barn nummer to i familien. Barn defineres som søsken når de bor fast på samme adresse, inkludert stesøsken. Søskenmoderasjon gis også når søsken går i forskjellige barnehager.

* 1. Redusert foreldrebetaling og gratis kjernetid på økonomisk grunnlag

Senja kommune behandler søknader om redusert foreldrebetaling etter de nasjonale reglene for inntektsgradert foreldrebetaling. Også barn i private barnehager omfattes av denne ordningen. Det kan søkes om redusert betaling for barn i barnehage når familiens samlede inntekter er under det beløpet som er besluttet nasjonalt. For barn fra 2-5 år kan det også søkes om 20 timers gratis kjernetid når barnet bor i husholdning med lav årsinntekt, etter beløp som er vedtatt nasjonalt. Når det søkes om redusert foreldrebetaling vil søknaden også gjelde gratis kjernetid. Det gis ikke reduksjon i foreldrebetalingen med tilbakevirkende kraft, men fra og med første hele måned etter at søknaden med dokumentasjon er mottatt av Senja kommune.

* 1. Redusert foreldrebetaling ved ekstraordinær stenging

Ekstraordinær stenging av barnehagen utover 3 sammenhengende dager, f. eks på grunn av streik eller skade på bygning, medfører refusjon/tilbakebetaling av barnehageavgift. Dersom barnehagen reduserer åpningstiden gis det reduksjon i betalingen når summen av antall timer utgjør mer enn tre dager. Betaling av kost reduseres tilsvarende.

Heimly barnehage er ikke økonomisk ansvarlig for det tap de foresatte påføres som følge av at barnehagen blir midlertidig stengt. Dette gjelder tapt arbeidsfortjeneste og utgifter til dekking av alternative tilsynsordninger for barnet.

**7.** **Mislighold**

Hvis betaling for barnehageplass ikke er mottatt i løpet av den måneden betalingen gjelder for, vil foreldre/foresatte motta en purreinkasso. Blir heller ikke denne betalt innen 14 dager, går saken til inkasso.

Ved gjentatt mislighold har barnehagen rett til å si opp barnehageplassen.

Hvis det skyldes foreldrebetaling for mer enn 1 måned, har barnehagen rett til å si opp barnehageplassen. Dette gjelder også når barn gjentatte ganger blir hentet etter at avtalt oppholdstid er overskredet.

**8.** **Arealutnytting**

Barnehagen har et samlet leke- og oppholdsareal på 349,5 m² Barnehagens norm for arealutnytting på 5,5m² pr barn under 3 år og 4,0 m² pr barn over 3 år.

**9. Åpningstider/ferieordning**

Barnehagen blir drevet som heldagsbarnehage og er for barn i alderen 1 – 6 år. Åpningstiden er fra kl. 07.15 til kl. 16.30 mandag – fredag. Barnehagen er stengt jul- og nyttårsaftenen, og har redusert åpningstid i romjulen (klokken 0900 – 1500). I løpet av året er barnehagen i tillegg stengt fem kurs- og planleggingsdager.

Barnehagen har stengt to uker om sommeren, uke 29 og 30. Barn skal ha fire ukers ferie i løpet av et barnehageår; tre uker skal være sammenhengende i perioden 15. juni til og med 14. august.

Ferie skal meldes skriftlig til barnehagen. Sommerferie meldes innen 14. april, og annen ferie senest 14 dager før avvikling.

**10.** **Foreldreråd**

Etter barnehagelovens § 4 skal barnehagen ha et foreldreråd som består av alle foreldre/ foresatte til barna i barnehagen.  Foreldrerådet skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Foreldrerådet skal også ta initiativ til dugnader i barnehagen og hjelpe til med å gjennomføre disse. Foreldrerådet velger selv leder og sekretær. Foreldrerådet velger 2 foreldrerepresentanter til SU.

**11.** **Samarbeidsutvalg**

Ifølge barnehagelovens § 4 skal barnehagen ha et samarbeidsutvalg (SU) som skal være et rådgivende, kontaktskapende og samordnende organ.  Det består av foreldre/foresatte og ansatte i barnehagen, slik at hver gruppe har 2 representanter.  Hvis barnehagen har mer enn to avdelinger, kan antall representanter fra disse to gruppene økes.  Eier velger 1 representant til SU. Eiers representant velges for to år, de øvrige for ett år.

Daglig leder i barnehagen er samarbeidsutvalgets sekretær, forbereder sakene, setter opp sakliste og kaller inn til møte i samråd med leder i SU.

NLMs regionleder, eller den regionstyret har valgt, har møte- og talerett i SU.

Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene.  Det skal ha informasjon om budsjett og regnskap.  Saker som gjelder ansettelser, opptak av barn og lignende skal ikke behandles av samarbeidsutvalget.

**12.** **Dugnad**

Dugnadene arrangeres av barnehagen og/eller samarbeidsutvalget. Foreldre/foresatte som benytter barnehageplass, oppfordres til å delta på dugnader som arrangeres i barnehagen. Felles dugnader er et viktig sosialt treffpunkt i foreldregruppa, og er i tillegg et bidrag for å holde barnehagens kostnader nede. Dette gjelder i første omgang som et prøveprosjekt i perioden 2022 – 2024.

**13.** **Styret for barnehagen**

NLM-barnehagene AS, i samarbeid med den enkelte region i NLM, utnevner styret for barnehagen, jfr. fullmaktsmatrise for konsernet.

**14.** **Internkontroll**

            Barnehagen har internkontrollsystem etter kravene i barnehageloven § 9. Barnehagen bruker PBL Mentor HMS som HMS-system.

**15.** **Ansvar**

Barnehagen tegner ulykkesforsikring for barn som har fått plass i barnehagen.  Forsikringen dekker barnet 24 timer i døgnet gjennom hele året.

**16. Helse og hygieniske forhold**

Helsemyndighetene i kommunen har tilsyn med helse- og hygieniske forhold i barnehagen. Før et barn begynner i barnehagen, skal det legges fram erklæring om barnets helse, jfr. Barnehagelovens § 50. Bestemmelsene skal sikre at barnehagen får de opplysninger den har behov for i det daglige arbeidet med barnet.

I barnehagen praktiseres det er internkontrollsystem etter forskrift om miljørettet helsevern i barnehage og skole.

Alle ansatte i barnehagen har lovpålagt meldeplikt til barneverntjenesten ved begrunnet mistanke om mishandling eller andre former for alvorlig omsorgssvikt. Barnehageloven § 45 og47 pålegger barnehagepersonalets opplysningsplikt i forhold til sosialtjenesten og barneverntjenesten.

Barn med nedsatt allmenntilstand, som for eksempel sterk forkjølelse, oppkast, diaré, ørebetennelse og øyeinfeksjon skal holdes borte fra barnehagen. Smittsomme sykdommer må snarest mulig meldes til barnehagen.

**17.** **Iverksetting**

Vedtektene for NLM – Barnehage Heimly AS gjøres gjeldende fra 01/04 2023.

*Godkjent av styret for NLM-Barnehage Heimly AS 14/03 2023.*